Source: https://beta.e-justice.europa.eu/354/SK/small_claims?CZECH_REPUBLIC&init=true&member=1
Timestamp: 2020-07-09 02:05:00+00:00
Document Index: 1545323

Matched Legal Cases: ['§ 9', '§ 84', '§ 201', '§ 202', 'súd ', '§ 201', '§ 84', '§ 45', '§ 84', '§ 45']

Pre určenie súdov príslušných pre európske konanie vo veciach s nízkou hodnotou sporu sa v Českej republike použije všeobecná právna úprava súdnej príslušnosti v občianskoprávnych veciach upravená v zákone č. 99/1963 Zb. Občiansky súdny poriadok v znení zmien (ďalej len „Občiansky súdny poriadok“). Vecná príslušnosť je upravená v §§ 9 až 12, miestna príslušnosť v §§ 84 až 89a Občianskeho súdneho poriadku.
Česká republika oznamuje, že ako iné komunikačné prostriedky sú pre ňu prijateľné tieto:
a) podanie v elektronickej podobe podpísané spôsobom, s ktorým osobitný právny predpis spája účinky vlastnoručného podpisu, podľa zákona č. 297/2016 Zb., o službách vytvárajúcich dôveru pre elektronické transakcie;
b) elektronická pošta;
Prostriedkom elektronického doručovania v Českej republike je tzv. dátová schránka. Dátová schránka je elektronický register, ktorý je určený na doručovanie dokumentov (dátových správ) orgánmi verejnej moci. Podrobnosti upravuje zákon č. 300/2008 Zb., o elektronických úkonoch, osobných číslach a autorizovanej konverzii dokumentov.
Dátové schránky sa zriaďujú bezplatne a bez žiadosti právnickým osobám zapísaným v obchodnom registri, právnickým osobám zriadeným zákonom, odštepnému závodu zahraničnej právnickej osoby zapísanému v obchodnom registri, advokátom, daňovým poradcom a insolvenčným správcom. Pre tieto subjekty je zriadenie dátových schránok povinné. Ostatným typom právnických osôb a fyzickým osobám sú dátové schránky zriadené na žiadosť. Podrobnosti upravuje zákon č. 300/2008 Zb., o elektronických úkonoch, osobných číslach a autorizovanej konverzii dokumentov.
Český právny poriadok pripúšťa opravný prostriedok. Je ním odvolanie, ktoré je upravené v zákone č. 99/1963 Zb., Občiansky súdny poriadok, v §§ 201 až 226. Odvolanie je potrebné podať do pätnástich dní od doručenia písomného vyhotovenia rozhodnutia na súde, proti rozhodnutiu ktorého odvolanie smeruje. Ten ho postúpi nadriadenému súdu, ktorý povedie odvolacie konanie.
Odvolanie nie je prípustné proti rozsudku, ktorým bolo podľa § 202 ods. 2 Občianskeho súdneho poriadku rozhodnuté o peňažnom plnení neprevyšujúcom 10 000 CZK, na príslušenstvo pohľadávky sa neprihliada; to však neplatí v prípade rozsudku pre uznanie a rozsudku pre zmeškanie.
Súdom príslušným pre vedenie prieskumného konania je okresný súd, ktorý vydal rozhodnutie na prvom stupni. Proti rozhodnutiu, ktorým súd zamietne žiadosť o preskúmanie, je možné podať odvolanie, ktoré je upravené v zákone č. 99/1963 Zb., Občiansky súdny poriadok, v §§ 201 až 226.
1. Orgánmi príslušnými pre výkon súdnych rozhodnutí v Českej republike sú okresné súdy a súdni exekútori. Oprávnený môže:
a) podať návrh na súdny výkon rozhodnutia na miestne príslušnom okresnom súde alebo
b) podať návrh na nariadenie exekúcie u ktoréhokoľvek súdneho exekútora.
Pre miestnu príslušnosť okresných súdov sa použije v prípade podľa písmena a) úprava v zákone č. 99/1963 Sb., Občiansky súdny poriadok, §§ 84 až 86, v prípade podľa písmena b) úprava v zákone č. 120/2001 Zb. o súdnych exekútoroch a exekučnej činnosti, v znení zmien (ďalej len „exekučný poriadok“), v jeho § 45. Pri výkone rozhodnutí sa postupuje podľa Občianskeho súdneho poriadku, v prípade súdnych exekútorov aj podľa exekučného poriadku.
2. Ako orgány príslušné na účely článku 23 určila Česká republika okresné súdy. Ich miestna príslušnosť sa riadi §§ 84 až 86 Občianskeho súdneho poriadku v prípade súdneho výkonu [písm. a)], resp. podľa § 45 exekučného poriadku v prípade výkonu rozhodnutí súdnym exekútorom [písm. b)].